ai4bharat/Pralekha huggingface dataset:
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
கொவிட்-19: பொலிவுறு நகரங்களில் மருத்துவர்களுடன் ஒருங்கிணைந்து பெருநகர நிர்வாகங்கள் பணியாற்றுகின்றன
பொலிவுறு நகரங்களில் கொவிட்-19 நோய்த்தொற்று உள்ளதாக சந்தேகப்படும் நபர்களைக் கண்காணிப்பதில் மாவட்ட நிர்வாகம், மாவட்ட காவல்துறை மற்றும் பெருநகர நிர்வாகம் ஆகியவை ஒருங்கிணைந்து முயற்சிகள் எடுத்து வருகின்றன. சிறப்பான உள்கட்டமைப்பு வசதிகளைப் பயன்படுத்தி நகரங்கள் வெப்ப வரைபடங்கள் என்ற தகவல்-தரவுக்காட்சி மூலமாக முன்கூட்டியே அனுமானிக்கும் பகுப்பாய்வை உருவாக்கி இதற்கு பயன்படுத்துகின்றன. நோயாளிகளின் நகர்வை கண்காணித்தல்  மற்றும் சந்தேகப்படும் நோயாளிகளின் ஆரோக்கியத்தை அடிக்கடி கண்காணித்தல் ஆகியவற்றையும் மேற்கொள்கின்றன.
சென்னையில், 25 மருத்துவர்கள் ஐ.சி.சி.சி  பணியில் ஈடுபட்டு உள்ளனர். ஒவ்வொரு மருத்துவருக்கும் தனிமை கண்காணிப்பில் உள்ள 250 நபர்கள் ஒதுக்கப்பட்டு உள்ளனர். அவர்களுக்கு தார்மீக மற்றும் உளவியல்ரீதியான உதவியை மருத்துவர்கள் வழங்குவதோடு, தேவைப்பட்டால் முக்கியமான மருந்துகளையும் அவர்களுக்கு பரிந்துரைக்கின்றனர். வேலூரில் நோய்த்தொற்று இருப்பதாகச் சந்தேகப்படும் 118 நபர்கள் ஆலோசனைகள் பெறுவதற்காக தனித்தனி சுகாதார நிபுணர்களுடன் இணைக்கப்பட்டு அவர்களின் தொடர்பு முகவரிகள் மற்றும் இதுவரையிலான மருத்துவச் சிகிச்சை குறித்த விவரங்களும் பகிர்ந்து கொள்ளப்படுகின்றன. நோய்த்தொற்று இருப்பதாகச் சந்தேகப்படும் நபர்களுக்கு மருத்துவ ஆலோசனைகளும் தரப்படுகின்றன.
(
பெண்கள் மற்றும் குழந்தை நலன் அமைச்சகம்
நாடு முழுவதும் 315 மாவட்டங்களில் தேசிய ஊட்டச்சத்து இயக்கத்திற்காக உலக வங்கியிடம் 200 மில்லியன் டாலர் கடன் பெற ஒப்ப்ந்தம் கையெழுத்து
தேசிய ஊட்டச்சத்து இயக்கத்திற்காக மத்திய அரசு 200 மில்லியன் டாலர் மதிப்பிலான கடன் ஒப்பந்தம் ஒன்றில் உலக வங்கியுடன் மத்திய அரசு கையொப்பமிட்டுள்ளது. 2022ம் ஆண்டுக்குள் பூஜ்யம் முதல் ஆறு வயது வரையிலான குழந்தைகளிடையே காணப்படும் ஊட்டச்சத்தின்மையை 38.4 சதவீதத்தில் இருந்து 25 சதவீதமாக குறைக்க இந்தக் கடன் அரசுக்கு உதவும்.
முழுமையான ஊட்டச்சத்திற்கான பிரதமரின் பரஸ்பரத் திட்டம் எனப்படும் போஷான் திட்டத்தை கடந்த 2018 மார்ச் 8ம் தேதி ராஜஸ்தான் மாநிலம் ஜுன்ஜுனுவில் பிரதமர் தொடங்கி வைத்தார்.
உலக வங்கி ஆதரவுடன் நடைமுறைப்படுத்தப்படும் ஒருங்கிணைந்த குழந்தைகள் மேம்பாட்டுத் திட்டம், அமைப்புகளை வலுப்படுத்தல் மற்றும் ஊட்டச்சத்து மேம்பாட்டு திட்டம் ஆகியவற்றின் மூலம் நாடு முழுவதும் அனைத்து மாவட்டங்களிலும் போஷான் இயக்கம் மூன்று ஆண்டுகளில் நடைமுறைப்படுத்தப்படும். இன்று ஒப்புதல் அளிக்கப்பட்ட கடன் அனைத்து மாநிலங்கள் மற்றும் யூனியன் பிரதேசங்களில் 315 மாவட்டங்களில் இத்திட்டத்தை முதல்கட்டமாக நடைமுறைப்படுத்த உதவிடும்.
கர்ப்பிணிப் பெண்கள், பாலூட்டும் தாய்மார்கள் மற்றும் மூன்று வயதுக்குட்பட்ட குழந்தைகளுக்கு ஊட்டச்சத்துச் சேவைகளை அளிக்கும் ஒருங்கிணைந்த குழந்தைகள் மேம்பாட்டு சேவைகளின் உள்ளடக்கம் மற்றும் தரத்தை மேம்படுத்துவதில் கண்ணோட்டம் கொண்ட இந்தத் திட்டத்தில் ஒருங்கிணைந்த குழந்தைகள் மேம்பாட்டு திட்ட பணியாளர்களின் திறன்களை மேம்படுத்துவது, சமூகத்தை ஊக்குவிப்பதற்கான நிறுவன நுணுக்கத்தை மேம்படுத்துவது, பழக்க வழக்க மாற்றத்திற்கான தொடர்பு, பொதுமக்களை ஈடுபடுத்தும் முறைகளை பலப்படுத்துவது, குறைபாடுகள் தீர்வுகாண்பது மற்றும் கண்காணிப்பை மேம்படுத்தும் வகையில் மொபைல் அடிப்படையிலான தொழில்நுட்பத்தை உருவாக்குவது ஊட்டச்சத்து தாக்கத்திற்கான 1000 நாள் சாளர முறையில் சேவைகளை நிர்வகித்தல் ஆகியவற்றுக்கான முதலீடுகள் உள்ளடங்கும். மேலும் ஊட்டச்சத்து தொடர்பான அனைத்துத் திட்டங்களையும் ஒருங்கிணைத்து மாநிலங்கள் மற்றும் சமூக ஊட்டச்சத்து சுகாதார பணியாளர்கள் முடிவுகளில் கண்ணோட்டம் செலுத்த வசதி ஏற்படுத்தும் வகையில் செயல்திறன் அடிப்படையிலான ஊக்கத்தொகை அளப்பதையும் இந்த திட்டம் உறுதிப்படுத்தும்.
நிதி அமைச்சகம்
பரிமாற்ற விகித அறிவிக்கை எண். 80/2021- சுங்கம் 
சுங்கத்துறை சட்டம் 1962  பிரிவு 14-ல் அளிக்கப்பட்ட அதிகாரத்தின் படி, மத்திய மறைமுக வரி மற்றும் சுங்க வாரியம், எண் 74/2021-சுங்கத்துறை  2021 செப்டம்பர் 16-ம் தேதி வெளியிட்ட அறிவிப்பில் திருத்தங்களை செய்துள்ளது. இது 2021 அக்டோபர் 8-ல் இருந்து அமலுக்கு வருகிறது.
ஒரு ஆஸ்திரேலிய டாலருக்கு எதிரான இந்திய ரூபாயின் மதிப்பு இறக்குமதி செய்யும் பொருட்களுக்கு ரூ 55.75 என்றும் ஏற்றுமதி செய்யும் பொருட்களுக்கு ரூ 53.40 என்றும் இருக்கும் என்று அறிவிப்பில் கூறப்பட்டிருக்கிறது.
ஒரு பஹ்ரேனிய தினாருக்கு எதிரான இந்திய ரூபாயின் மதிப்பு இறக்குமதி செய்யும் பொருட்களுக்கு ரூ 204.95 என்றும் ஏற்றுமதி செய்யும் பொருட்களுக்கு ரூ 192.40 என்றும் இருக்கும் என்று தெரிவிக்கப்பட்டுள்ளது.
ஒரு கனடிய டாலருக்கு எதிரான இந்திய ரூபாயின் மதிப்பு இறக்குமதி செய்யும் பொருட்களுக்கு ரூ 60.55 என்றும் ஏற்றுமதி செய்யும் பொருட்களுக்கு ரூ 58.40 என்றும் இருக்கும் என்று கூறப்பட்டுள்ளது.
ஒரு சீன யுவானுக்கு எதிரான இந்திய ரூபாயின் மதிப்பு இறக்குமதி செய்யும் பொருட்களுக்கு ரூ 11.80 என்றும் ஏற்றுமதி செய்யும் பொருட்களுக்கு ரூ 11.45 என்றும் இருக்கும் என்று அறிவிக்கப்பட்டுள்ளது.
ஒரு யூரோவுக்கு எதிரான இந்திய ரூபாயின் மதிப்பு இறக்குமதி செய்யும் பொருட்களுக்கு ரூ 88.10 என்றும் ஏற்றுமதி செய்யும் பொருட்களுக்கு ரூ 84.95 என்றும் இருக்கும் என்று கூறப்பட்டுள்ளது.
ஒரு அமெரிக்க டாலருக்கு எதிரான இந்திய ரூபாயின் மதிப்பு இறக்குமதி செய்யும் பொருட்களுக்கு ரூ 75.70 என்றும் ஏற்றுமதி செய்யும் பொருட்களுக்கு ரூ 74.00 என்றும் இருக்கும் என்று கூறப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleaseIframePage.aspx?PRID=1761783
(Visitor Counter : 107
மனித வள மேம்பாட்டு அமைச்சகம்
மாணவர்களின் கல்வி நலன்கள் பாதுகாக்கப்பட வேண்டும் என்று மத்திய மனிதவள மேம்பாட்டு அமைச்சர் அறிவுறுத்தியபடி, ஆன்லைன் மூலம் கற்பித்தல் - கற்றல் நடைமுறைகளுக்கு கேந்திரிய வித்யாலயா சங்கதன் பல்வேறு நடவடிக்கைகளை எடுத்துள்ளது
கொவிட்-19 அச்சுறுத்தல் பின்னணியில் பள்ளிக்கூடங்கள் மூடப்பட்டுள்ள நிலையில், மாணவர்களின் கல்வி நலன்களை உறுதி செய்யும்படி மத்திய மனிதவள மேம்பாட்டுத் துறை அமைச்சர் திரு. ரமேஷ் பொக்ரியால் `நிஷாங்க்' அளித்த அறிவுறுத்தலின்படி, ஆன்லைன் மூலம் கற்பித்தல் - கற்றல் நடைமுறைகளுக்கு கேந்திரிய வித்யாலயா சங்கதன் பல்வேறு நடவடிக்கைகளை எடுத்துள்ளது
செகன்டரி மற்றும் சீனியர் செகன்டரி வகுப்புகளுக்கு NIOS தளம் - அவர்களின் வகுப்புகளுக்கான SWAYAM PRABHA தளம் 2020 ஏப்ரல் 7 ஆம் தேதியில் இருந்து செயல்படத் தொடங்கும்.
Skype மற்றும் Web Chat மூலம் மாணவர்கள் நேரடியாகக் கலந்துரையாட ஆசிரியர்கள் நியமிக்கப்பட்டுள்ளனர்.
ஏற்கெனவே பயன்பாட்டில் உள்ள பரந்த திறந்தநிலை ஆன்லைன் கல்வித் திட்டம், டி.டி.எச்  சேனல்களில் இலவசத் தொகுப்பில் உள்ள சேனல்கள், யூடியூப் சேனல்கள் போன்ற ஆதார வளங்களும் இதில் பயன்படுத்திக் கொள்ளப்படும்.
(Visitor Counter : 72
கலாசாரத்துறை அமைச்சகம்
இல்லந்தோறும் மூவர்ணக்கொடி வலைதளத்தில் 5 கோடிக்கும் மேற்பட்ட மூவர்ணக்கொடி செல்பி படங்கள் பதிவேற்றம்
மகத்தான சாதனையாக இல்லந்தோறும் மூவர்ணக்கொடி வலைதளத்தில் 5 கோடிக்கும் மேற்பட்ட மூவர்ணக்கொடி செல்பி படங்கள் பதிவேற்றப்பட்டுள்ளன.
இந்தியா சுதந்திரத்தின் 76வது ஆண்டைத் தொடங்கும் வேளையில்,விடுதலையின் அமிர்தப் பெருவிழா என்னும் 75 வார கவுன்ட் டவுன் மத்திய சுற்றுலா அமைச்சகத்தால் மேற்கொள்ளப்பட்ட இல்லந்தோறும் மூவர்ணக்கொடி இயக்கத்துடன் 2022ஆம் ஆண்டு ஆகஸ்ட் 15ஆம் தேதியுடன் முடிவடைந்துள்ளது.
இந்த இயக்கத்தில் மாலை 4 மணி வரை 5 கோடி செல்பி படங்கள் வலைதளத்தில் பதிவேற்றம் செய்யப்பட்டுள்ளன. இது இந்திய வரலாற்றில் சிறப்புமிக்க தருணமாகும்.
இந்த சாதனை பற்றி குறிப்பிட்டுள்ள கலாச்சாரம் மற்றும் சுற்றுலாத்துறை அமைச்சம் திரு கிஷன் ரெட்டி, கடமை உணர்வு கொண்ட இந்தியர்களின் நாடு முதலில் என்ற கூட்டு முயற்சியை இது பிரதிபலிப்பதாக கூறியுள்ளார். அனைவருக்கும் அவர் சுதந்திர தின வாழ்த்துக்களை தெரிவித்துள்ளார்.
மேலும் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1852066
மத்திய அமைச்சரவை
லடாக் யூனியன் பிரதேசத்துக்கு ஒருங்கிணைந்த பல்-நோக்கு கார்பரேஷன் அமைக்க மத்திய அமைச்சரவை ஒப்புதல்
லடாக் யூனியன் பிரதேசத்துக்கு, ஒருங்கிணைந்த பல்நோக்கு உள்கட்டமைப்பு வளர்ச்சி கார்பரேஷன் அமைக்க, பிரதமர் திரு நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது.
இந்த கார்பரேஷனுக்கு நிர்வாக இயக்குனர் பதவியை ரூ.1,44,200 - 2,18,200 என்ற சம்பளத்தில் உருவாக்கவும் மத்திய அமைச்சரவை ஒப்புதல் அளித்தது.
இந்த கார்பரேஷனின் அங்கீகரிக்கப்பட்ட முதலீட்டு பங்கு ரூ.25 கோடியாக இருக்கும், இதன் செலவு ஆண்டுக்கு ரூ.2.42 கோடியாக இருக்கும். இது புதிய நிறுவனம். தற்போது, இது போன்ற அமைப்பு, புதிதாக உருவாக்கப்பட்ட லடாக் யூனியன் பிரதேசத்தில் இல்லை. இந்த ஒப்புதல் மூலம் பலவித வளர்ச்சி பணிகளை கார்பரேஷன் மேற்கொள்ளவுள்ளதால், வேலை வாய்ப்புகள் உருவாகும். தொழில்துறை, சுற்றுலா, போக்குவரத்து மற்றும் உள்ளூர் பொருட்கள் மற்றும் கைவினை பொருட்களின் விற்பனைக்காக இந்த கார்பரேஷன் பணியாற்றும்.
லடாக்கில் உள்கட்டமைப்பு வளர்ச்சிக்கு முக்கிய கட்டுமான முகமையாக இந்த கார்பரேஷன் பணியாற்றும்.
இந்த கார்பரேஷன் அமைப்பதன் மூலம், லடாக் யூனியன் பிரதேசத்தில் ஒருங்கிணைந்த வளர்ச்சி ஏற்படும். இப்பகுதி மக்களுக்கு சமூக பொருளாதார வளர்ச்சியை உறுதி செய்யும்.
இந்த வளர்ச்சியின் தாக்கம் பல கோணங்களில் இருக்கும். மனித வளங்களின் மேம்பாட்டுக்கு இது உதவும். சரக்குகள் மற்றும் சேவைகளின் உள்நாட்டு உற்பத்தி மற்றும் சுமூகமான விநியோகத்தை அதிகரிக்கும். அந்த வகையில், இந்த ஒப்புதல், தற்சார்பு இந்தியா இலக்கை அடைய உதவும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1737736
-----
(
மத்திய அமைச்சரவை
இந்தியா – ரஷ்யாவுக்குமிடையே தபால்தலைகளை கூட்டாக வெளியிடுவதற்கு மத்திய அமைச்சரவை ஒப்புதல்
இந்தியா – ரஷ்யாவுக்குமிடையே தபால்தலைகளை கூட்டாக வெளியிடுவது தொடர்பாக கையெழுத்திடப்பட்ட ஒப்பந்தம் குறித்து பிரதமர் திரு.நரேந்திர மோடி தலைமையிலான மத்திய அமைச்சரவையிடம் எடுத்துரைக்கப்பட்டது. தபால்தலைகள் வெளியிடும் துறையில் பரஸ்பரம் நன்மைப் பயக்கும் செயல்பாட்டு சிறப்பை அடைவதற்கு அஞ்சலக ஒத்துழைப்பை இந்தியா அஞ்சல்துறைக்கும் ரஷ்ய அஞ்சல் துறைக்கும்  இடையே இந்த ஒப்பந்தம் செய்து கொள்ளப்பட்டது.
இந்தியாவுக்கும் ரஷ்யாவுக்கும் இடையேயான இருதரப்பு உறவுகள் பரஸ்பரம் அக்கறையுள்ள பிரச்சினைகளின் புரிந்துணர்வு அடிப்படையில் அமைகிறது. இருதரப்பு உறவுகளின் அனைத்துப் பகுதிகளிலும் உயர்நிலை ஒத்துழைப்பை இந்தியாவும் ரஷ்யாவும் பெற்றுள்ளன.
----
(Visitor Counter : 115
மனித வள மேம்பாட்டு அமைச்சகம்
வேலையை உருவாக்குபவர்களாக மாணவர்கள் உருவாக வேண்டும்: அமித்காரே அறிவுரை
வேலை தேடுபவர்களாக இல்லாமல், வேலையை உருவாக்குபவர்களாக மாணவர்கள் உருவாக வேண்டும் என மத்திய உயர்கல்வித்துறை செயலாளர் திரு அமித்காரே கூறியுள்ளார்.
உத்தரப் பிரதேசம் ஆக்ராவில் உள்ள தயார்பாக் கல்வி நிறுவனத்தின் பட்டமளிப்பு விழாவில் அவர் கலந்து கொண்டு பேசியதாவது:
பட்டம் பெற்ற மாணவர்களுக்கு பாராட்டுக்கள். இந்தியாவின் இன்றைய உயர்ந்த நிலைக்கு, சமூகத்தில் உள்ள ஒவ்வொரு பிரிவினரின் பங்களிப்புதான் காரணம். எந்த துறையிலும், கற்றவர்களின் பங்குதான், இந்த மாற்றத்துக்கு காரணம். கற்றறிந்த சமூகத்தில் இன்று இணைந்துள்ள நீங்கள், உலகுக்கு வழிகாட்ட போகிறீர்கள். இன்று பட்டம் பெற்று வெளியேறும் நீங்கள் தான் எதிர்கால தலைவர்கள். இந்த நம்பிக்கைதான், நமது நாட்டின் ஸ்டார்ட் அப் இந்தியா, திறன் இந்தியா, மேக் இன் இந்தியா, தற்சார்பு இந்தியா போன்ற திட்டங்களுக்கு எரிபொருள்.
நீங்கள் வேலை தேடுபவர்களாக வெளிவரக் கூடாது, வேலையை உருவாக்குபவர்களாக வர வேண்டும்.
இவ்வாறு திரு. அமித்காரே பேசினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1691239
குறு சிறு மற்றும் நடுத்தர தொழில் துறை அமைச்சகம்
பொக்ரான் மண்பாண்டங்களின் பண்டைய பெருமையை மீட்டெடுக்கத் தொடங்கியுள்ள காதி மற்றும் கிராமப்புறத் தொழில்கள் ஆணையம்
இந்தியா தனது முதல் அணு ஆயுத சோதனையை நடத்திய ராஜஸ்தானின் ஜெய்சால்மர் மாவட்டத்தின் உள்ள சிறிய நகரமான பொக்ரானில் ஒரு காலத்தில் மிகவும் புகழ்பெற்று விளங்கிய மண்பாண்டங்களின் இழந்த பெருமையை மீட்டெடுக்கும் முயற்சியில், டெரக்கோட்டா எனும் சுடுமண்ணால் செய்யப்படும் பொருள்களில் சிறந்த பாரம்பரியம் கொண்ட பொக்ரானில் வசிக்கும் 80 மண்பாண்டத் தொழிலாளர் குடும்பங்களுக்கு 80 மின்சார மண்பாண்டத் தயாரிப்பு சக்கரங்களை காதி மற்றும் கிராமப்புறத் தொழில்கள் ஆணையம் இன்று வழங்கியது. பல பத்தாண்டுகளாக மண்பாண்டத் தயாரிப்பில் ஈடுபட்டிருக்கும் 300-க்கும் மேற்பட்ட குடும்பங்கள் பொக்ரானில் வசித்தாலும், அதிக வேலைப் பளு மற்றும் சந்தை ஆதரவு இல்லாமை ஆகிய காரணங்களால் மண்பாண்டத் தொழிலாளர்கள் வேறு வாழ்வாதரங்களைத் தேடத் தொடங்கினார்கள்.
மின்சார சக்கரங்களைத் தவிர, களி மண்ணைக் கலப்பதற்கு உதவும், வெறும் 8 மணி நேரத்தில் 80 கிலோ களி மண்ணைத் தயாரிக்கக் கூடிய 8 கலவை இயந்திரங்களை 10 குயவர்களைக் கொண்ட குழுக்களுக்கு காதி மற்றும் கிராமப்புற தொழில்கள் ஆணையம் வழங்கியது. மண்பாண்டங்களைச் செய்வதற்காக 800 கிலோ களி மண்ணை கைகளால் தயாரிக்க 5 நாட்கள் ஆகும். கிராமத்தில் 350 நேரடி வேலைவாய்ப்புகளை காதி மற்றும் கிராமப்புறத் தொழில்கள் ஆணையம் உருவாக்கியுள்ளது. காதி மற்றும் கிராமப்புறத் தொழில்கள் ஆணையத்தால் பயிற்சி அளிக்கப்பட்ட 80 மண்பாண்டத் தொழிலாளர்கள் அனைவரும் நேர்த்தியான மண்பாண்டங்களைச் செய்தனர். குல்ஹரில் இருந்து பூச்சாடி, சிலைகள் மற்றும் குறுகிய வாய்ப் பகுதியைக் கொண்ட கோள வடிவிலான குப்பிகள் போன்ற பாரம்பரியப் பாத்திரங்கள் வரை இந்தப் பொருள்கள் நீண்டன. நீண்ட குழாய்களைக் கொண்ட கோப்பைகள் மற்றும் சமையலுக்குப் பயன்படும் இதர கோள வடிவிலான பாத்திரங்கள் மற்றும் அழகுப் பொருள்களும் செய்யப்பட்டன.
களி மண்ணைக் கலப்பதற்கும், மண்பாண்டப் பொருள்களைத் தயாரிப்பதற்கும் கலவை இயந்திரம் மற்றும் களிமண் கலவையைப் பக்குவப்படுத்தும் இயந்திரம் ஆகியவற்றை இந்தத் திட்டத்தின் கீழ் காதி மற்றும் கிராமப்புற தொழில்கள் ஆணையம் வழங்குகிறது. மண்பாண்டங்கள் செய்வதில் உள்ள சிரமங்களைப் போக்கியுள்ள இந்த இயந்திரங்கள் மண்பாண்டத் தொழிலாளர்களின் வருமானம் 7 முதல் 8 மடங்கு வரை உயர்வதற்கு வழி வகுத்துள்ளன.
(Visitor Counter : 168
ஆயுஷ்
பிரதமரின் யோகா விருதுகள் 2022-க்கான விண்ணப்பங்களை ஆயுஷ் அமைச்சகம் வரவேற்கிறது
சர்வதேச யோகா தினத்தன்று  வெற்றியாளர்கள் அறிவிக்கப்படுவார்கள்
பிரதமரின் யோகா விருதுகள் 2022-க்கான விண்ணப்பங்களை ஆயுஷ் அமைச்சகம் வரவேற்றுள்ளது. சர்வதேச யோகா தினத்தன்று  வெற்றியாளர்கள் அறிவிக்கப்படுவார்கள்.
இந்த விருதுக்கான நடைமுறைகள் மை கவ் இணையதளத்தில் இடம் பெற்றுள்ளன.  விண்ணப்பங்கள் இணையதளம் வழியாக மட்டுமே அனுப்பப்பட வேண்டும். இந்திய வம்சாவளியை சேர்ந்தவர்களுக்கான இரண்டு வகைமைகளையும், சர்வதேச அளவில் வெளிநாட்டைச் சேர்ந்தவர்களுக்கான இரண்டு வகைமைகளையும் இந்த விருது கொண்டுள்ளது. விண்ணப்பத்தாரர்கள் யோகாவிற்கு தலை சிறந்த பங்களிப்பை செய்திருப்பதோடு யோகா குறித்து ஆழமான புரிதலையும் கொண்டிருக்க வேண்டும்.
ஆர்வமுள்ள தனிநபர் மற்றும் அமைப்புகள் விண்ணப்ப நடைமுறை மற்றும் பங்கேற்பைப் பற்றி https://innovateindia.mygov.in/pm-yoga-awards-2022/ இணையப் பக்கத்தில் தெரிந்து கொள்ளலாம். இம்மாதம் 28-ந் தேதி தொடங்கியுள்ள விண்ணப்ப நடைமுறைக்கு 2022 ஏப்ரல் 27 கடைசி நாளாகும்.
விண்ணப்பதாரர்கள் நேரடியாக விண்ணப்பிக்கலாம் அல்லது யோகா துறையில் பிரபலமான தனிநபர் அல்லது அமைப்பு பரிந்துரை செய்யலாம். விண்ணப்பதாரர் தேசிய விருது அல்லது சர்வதேச விருது என ஒரு பிரிவுக்கு மட்டுமே விண்ணப்பிக்க வேண்டும்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1811219
ஊரக வளர்ச்சி அமைச்சகம்
மத்திய ஊரக வளர்ச்சி மற்றும் பஞ்சாயத்து ராஜ் அமைச்சர் திரு கிரிராஜ் சிங் ஊரக வளர்ச்சிக்கான சமூக தணிக்கை குறித்த 2-வது தேசிய கருத்தரங்கில் உரையாற்றினார்
மத்திய ஊரக வளர்ச்சி மற்றும் பஞ்சாயத்து ராஜ் துறை அமைச்சர் திரு கிரிராஜ் சிங், ஊரக வளர்ச்சிக்கான சமூக தணிக்கை குறித்த 2- வது தேசிய கருத்தரங்கில் இன்று  உரையாற்றினார். நிதிக் கட்டுப்பாட்டைப் பராமரிக்க மத்திய மற்றும் மாநில திட்டங்களுக்கும் சமூக தணிக்கை முதுகெலும்பாக உள்ளது என்று கூறினார். சமூக தணிக்கை செயல்பாட்டில் மக்கள் பங்கேற்பு மைய புள்ளியாக இருக்க வேண்டும் என்று அவர் வலியுறுத்தினார். சமூகத் தணிக்கையின் அதிகபட்ச பயனைப் பெறுவதற்காக, அதன் தாக்கத்தை சம்பந்தப்பட்ட அனைவரும் மதிப்பீடு செய்ய வேண்டும் என்றும் அவர் தெரிவித்தார்.
சமூக தணிக்கை செயல்முறைகளை மேம்படுத்த வல்லுநர்கள் மற்றும் பங்கேற்பாளர்களின் நுண்ணறிவுகள் நிச்சயமாக உதவும் என்று இந்நிகழ்ச்சியில் பேசிய, ஊரக வளர்ச்சித் துறை செயலாளர் திரு சைலேஷ் குமார் சிங் கூறினார்.
பல்வேறு மாநிலங்களின் சமூக தணிக்கைப் பிரிவைச் சேர்ந்தவர்கள் மற்றும் மகாத்மா காந்தி தேசிய ஊரக வேலை உறுதித் திட்டத்தின் ஆணையர் ஆகியோர் சமூக தணிக்கையில் தங்கள் சிறந்த நடைமுறைகள் மற்றும் அனுபவங்களைப் பகிர்ந்து கொண்டனர். மாநிலங்கள் மற்றும் யூனியன் பிரதேசங்களைச் சேர்ந்த சமூக தணிக்கை பிரிவினர், பல்வேறு மத்திய அமைச்சகங்கள் மற்றும் சிவில் சமூக அமைப்புகளைச் சேர்ந்த அதிகாரிகள் இந்த கருத்தரங்கில் பங்கேற்றனர்.
-----------
(AD/ANU/PLM/RS/KRS
(Visitor Counter : 43
பிரதமர் அலுவலகம்
நாடாளுமன்றத்தில் அனைத்து விஷயங்களையும் விவாதிக்க அரசு தயாராக உள்ளது என்று பிரதமர் தெரிவித்துள்ளார்
குளிர்கால கூட்டத் தொடரின் முதல் நாளன்று ஊடகங்களிடம் பேசினார்
விவாதங்களில் தீவிரமாகப் பங்கேற்குமாறு அனைத்து நாடாளுமன்ற உறுப்பினர்களுக்கும் வேண்டுகோள் விடுத்தார்
மாநிலங்களவையின் 250-ஆவது கூட்டத் தொடர் என்பதாலும், இந்திய அரசியல் சாசனத்தின் 70 ஆவது ஆண்டு என்பதாலும், நாடாளுமன்றத்தின் இந்தக் கூட்டத் தொடர் மிகவும் முக்கியமானது என்று பிரதமர் திரு நரேந்திர மோடி தெரிவித்துள்ளார்.
நாடாளுமன்ற குளிர்காலக் கூட்டத் தொடர் இன்று தொடங்குவதற்கு முன் பிரதமர் ஊடகங்களிடம் பேசினார்.
இந்தியாவை வளர்ச்சிப் பாதையில் வைத்ததில் மிகப்பெரிய பங்களிப்பு செய்த மாநிலங்களவையை அவர் பாராட்டினார்.
“நண்பர்களே, 2019-க்கான நாடாளுமன்றத்தின் இறுதிக் கூட்டத் தொடர் இதுவாகும். மேலும், இந்தியாவின் வளர்ச்சிக்கும், மேம்பாட்டுக்கும் மிகமுக்கிய பங்களிப்பு செய்துள்ள மாநிலங்களவையின் 250 ஆவது கூட்டத் தொடர் என்பதாலும் இது முக்கியத்துவம் பெறுகிறது”. 70-ஆவது அரசியல் சாசன தினத்தை இந்தியா நவம்பர் 26 அன்று கொண்டாடுகிறது. 1949 ஆம் ஆண்டு நவம்பர் 26 அன்று இந்திய அரசியல் சாசனம் ஏற்கப்பட்டதை அடுத்து, இந்த ஆண்டு 70 ஆண்டுகளை நிறைவு செய்கிறது.
இந்தியாவின் ஒற்றுமை, ஒருமைப்பாடு, பன்முகத் தன்மை ஆகியவற்றை உறுதி செய்யும் மகத்தான கோட்பாடு அரசியல் சாசனம் என்று பிரதமர் கூறினார்.
“அரசியல் சாசனம் ஏற்கப்பட்டு 70 ஆண்டுகள் நிறைவடைவதையொட்டி, 70 ஆவது அரசியல் சாசன தினத்தை நவம்பர் 26 அன்று நாம் கொண்டாடவிருக்கிறோம். இந்த அரசியல் சாசனம் இந்தியாவின் ஒற்றுமை, ஒருமைப்பாடு, பன்முகத் தன்மை ஆகியவற்றை உறுதி செய்கிறது. இந்தியாவின் பொலிவை அது உள்ளடக்கி இருக்கிறது. நாட்டை இயக்கும் சக்தியாக அது விளங்குகிறது. நமது அரசியல் சாசனத்தின் 70 ஆண்டுகள் குறித்து மக்களுக்கு விழிப்புணர்வை ஏற்படுத்துவதாக நாடாளுமன்றத்தின் இந்தக் கூட்டத் தொடர் இருக்கும்”.
தங்களின் விவாதங்கள் மூலம் நாடு சிறப்பு பெறுவதற்கு உதவியாக முந்தைய கூட்டத் தொடரை போலவே, பல்வேறு வகையான விவாதங்களில் தீவிரமாகவும், ஆக்கப்பூர்வமாகவும் பங்கேற்குமாறு, நாடாளுமன்ற உறுப்பினர்கள் அனைவருக்கும் பிரதமர் வேண்டுகோள் விடுத்துள்ளார்.
“கடந்த சில நாட்களாகப் பெரும்பாலான அரசியல் கட்சிகளின் தலைவர்களை சந்திக்கும் வாய்ப்பை நாங்கள் பெற்றிருந்தோம். புதிய அரசு அமைக்கப்பட்டப் பின் கூடிய முந்தைய கூட்டத் தொடரைப் போல, இந்த கூட்டத் தொடரிலும், நாடாளுமன்ற உறுப்பினர்கள் அனைவரும் தீவிரமாகவும், ஆக்கப்பூர்வமாகவும் பங்கேற்க வேண்டும். கடந்த கூட்டத் தொடர் முன்னெப்போதும் இல்லாத சாதனைகளைக் கண்டது. இந்த சாதனைகள் அரசுக்கோ, ஆளுங்கட்சிக்கோ உரியவை அல்ல. ஒட்டுமொத்த நாடாளுமன்றத்திற்கும் உரியவை; இந்த சாதனைகளுக்கு முறையான உரிமையாளர்கள் அனைத்து உறுப்பினர்களும்தான் என்பதை நான் பெருமிதத்தோடு வெளிப்படையாக ஒப்புக் கொள்கிறேன்.
நாடாளுமன்ற உறுப்பினர்கள் அனைவரின் தீவிரப் பங்கேற்புக்கு மீண்டும் ஒருமுறை எனது நன்றியை நான் தெரிவித்துக் கொள்கிறேன். இந்தக் கூட்டத் தொடரும் கூட, நாட்டின் வளர்ச்சிக்காக சக்திவாய்ந்த பணியைப் புதுப்பித்துக் கொள்வதாக இருக்கும் என்று நான் நம்புகிறேன்.
அனைத்து விஷயங்களிலும் விவாதத்தை நாங்கள் விரும்புகிறோம். ஆதரவாகவோ, எதிராகவோ, பெருமளவு விவாதங்கள் இருப்பது அவசியமாகும். நாட்டின் நலனுக்காகவும், மேம்பாட்டிற்காகவும், இவற்றிலிருந்து பெறப்படும் தீர்வுகளை சிறப்பாகப் பயன்படுத்துவோம்.
உறுப்பினர்கள் அனைவரும் மிகச்சிறப்பாக செயல்பட நான் வாழ்த்துகிறேன்.”
பிரதமர் அலுவலகம்
தூய்மை கணக்கெடுப்பு 2020-ல் முன்னிலை வகிக்கும் நகரங்களுக்கு பிரதமர் வாழ்த்து
பிரதமர் திரு நரேந்திர மோடி, தூய்மை கணக்கெடுப்பு 2020-ல் முன்னிலை வகிக்கும் நகரங்களுக்கு வாழ்த்துத் தெரிவித்துள்ளார்.
“தூய்மை கணக்கெடுப்பு 2020-ல் முன்னிலை வகிக்கும் அனைத்து நகரங்களுக்கும் எனது நல்வாழ்த்துகள். மற்ற நகரங்களும் இதனால் ஊக்கம் பெற்று, தூய்மை நிலையை உறுதி செய்யும் நடவடிக்கைகளைத் தொடர வேண்டும். இந்த போட்டி மனநிலை, தூய்மை இந்தியா இயக்கத்தை வலுப்படுத்துவதோடு, லட்சக்கணக்கானவர்களுக்கும் பயனளிக்கும்” என்று பிரதமர் கூறியுள்ளார்.
திறன் மேம்பாடு மற்றும் தொழில் முனைவோர் அமைச்சகம்
மூன்று லட்சம் புலம்பெயர் தொழிலாளர்களுக்கு திறன் பயிற்சிகள்
பிரதமரின் கரீப் கல்யாண் வேலைவாய்ப்புத் திட்டத்தின் கீழ் உத்தரப்பிரதேசம், பிகார், ராஜஸ்தான், ஒடிசா, மத்தியப் பிரதேசம் மற்றும் ஜார்க்கண்ட் மாநிலங்களில் கண்டறியப்பட்டுள்ள 116 மாவட்டங்களில் உள்ள மூன்று லட்சம் புலம்பெயர்ந்த தொழிலாளர்களுக்கான பயிற்சியை மத்திய திறன் மேம்பாடு மற்றும் தொழில் முனைவோர் அமைச்சகம் தொடங்கியுள்ளது. பிரதமர் கவுஷல் விகாஸ் யோஜனா திட்டத்தின் மூலம் கொவிட் காலத்திற்குப் பிறகு புலம்பெயர் தொழிலாளர்கள் மற்றும் ஊரக மக்களுக்குத் திறன் சார்ந்த பயிற்சிகளை வழங்கி அதன் வாயிலாக அவர்களுக்கு அதிகாரம் அளிப்பதே இந்தத் திட்டத்தின் முக்கிய நோக்கம் ஆகும்.
சம்பந்தப்பட்ட மாவட்ட ஆட்சியாளர்கள்/ மாவட்ட மாஜிஸ்திரேட்டுகள்/ துணை ஆணையர்கள் ஆகியோருடன் இணைந்து மத்திய திறன் மேம்பாடு மற்றும் தொழில் முனைவோர் அமைச்சகம் குறிப்பிட்ட மாவட்டங்களில் 125 நாள் திறன் பயிற்சியைத் தொடங்க உள்ளது. கண்டறியப்பட்ட ஒரு சில மாவட்டங்களில் பயிற்சிகள் ஏற்கனவே தொடங்கப்பட்டுள்ள நிலையில் படிப்படியாக வரும் மாதங்களில் இதரப் பகுதிகளிலும் செயல்படுத்தப்படும்.
ஊரக வளர்ச்சியில் திறன் மேம்பாடு மற்றும் தொழில் முனைவோரை ஊக்கப்படுத்துவது தொடர்பாகப் பேசிய மத்திய திறன் மேம்பாடு மற்றும் தொழில் முனைவோர் அமைச்சர் டாக்டர் மகேந்திர நாத் பாண்டே, திறன் மேம்பாடு மூலம் ஊரகப் பகுதிகளை வளர்ச்சி அடையச்செய்வது திறன் இந்தியா மிஷனின் அடிப்படை அம்சங்களில் ஒன்று என்றும், நாட்டில் உள்ள மொத்த தொழிலாளர்களில் 70 சதவீதத்தினர் ஊரக இந்தியாவைச் சேர்ந்தவர்கள் என்றும் கூறினார். உள்ளூர் தேவைகளுக்கு ஏற்ற வகையிலான திறன் பயிற்சிகளை வழங்குவதன் மூலம் நிலைத்த வாழ்க்கை முறையை புலம்பெயர் தொழிலாளர்களுக்கு ஏற்படுத்தித் தர முடியும் என்று அவர் தெரிவித்தார்.
கடந்த 2016-ஆம் ஆண்டு முதல் 2020- ஆம் ஆண்டு வரை திறன் மேம்பாட்டு அமைச்சகம், பிரதமர் கவுஷல் விகாஸ் யோஜனா திட்டத்தின் கீழ் 92 லட்சத்திற்கும் அதிகமானோருக்கு பயிற்சிகளை வழங்கி உள்ளது குறிப்பிடத்தக்கது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும் : https://pib.gov.in/PressReleasePage.aspx?PRID=1672306
------
(Visitor Counter : 205
குடியரசுத் தலைவர் செயலகம்
உலக காசநோய் தினத்தை முன்னிட்டு இந்திய குடியரசுத் தலைவர் வெளியிட்டுள்ள செய்தி
ஆண்டுதோறும் மார்ச் 24-ம் தேதி. உலக காசநோய் தினமாக கடைபிடிக்கப்படுவதை ஒட்டி குடியரசுத் தலைவர் திரு ராம் நாத் கோவிந்த் வெளியிட்டுள்ள செய்தி வருமாறு,
“காசநோய் குறித்து பொது மக்களிடையே விழிப்புணர்வு ஏற்படுத்தும் விதமாக 24 மார்ச், 2022 அன்று உலக காசநோய் தினம் கடைபிடிக்கப்படுவதை அறிந்து நான் மிகுந்த மகிழ்ச்சியடைகிறேன். 1882-ஆம் ஆண்டு இதே நாளில், காசநோயை உருவாக்கக்கூடிய பாக்டீரியாவை கண்டுபிடித்துள்ளதாக டாக்டர் ராபர்ட் கோச் அறிவித்தார். இந்த அறிவிப்பு, இந்த கொடிய நோயைக் கண்டறிந்து சிகிச்சையளிக்க வழிவகை செய்தது.
கொவிட்-19 தொற்றுப் பரவல் மற்றும் கொரோனா தொற்றின் உருமாறிய வகைகள் தோன்றியது, நாட்டின் சுகாதார முறையில் இதுவரைக் கண்டிராத பெரும் சுமையை ஏற்படுத்தியது. அத்துடன் சுகாதார சேவைக் கட்டமைப்பிலும் அசாதாரண சவால்களை ஏற்படுத்தியது. மத்திய மற்றும் மாநில அரசுகள் நமது சுகாதார சேவைப் பணியாளர்களுடன் இணைந்து மேற்கொண்ட ஒருங்கிணைந்த முயற்சிகளால் தொடங்கப்பட்ட உலகின் மாபெரும் தடுப்பூசி இயக்கம், பெருந்தொற்றுக்கு எதிரான நமது போராட்டத்திற்கு வலு சேர்த்தது.
பெருந்தொற்றால் ஏற்பட்ட பல்வேறு சவால்களுக்கு இடையிலும், நாடு முழுவதுமுள்ள காச நோயாளிகளுக்கு உரிய சிகிச்சை கிடைப்பதை உறுதி செய்ய, மாறுபட்ட சூழலுக்கேற்ப வலிமையான தடுப்பு நடவடிக்கைகளை, தேசிய காசநோய் ஒழிப்புத் திட்டம் விரைவாக செயல்பட்டதை அறிந்து நான் மிகுந்த மகிழ்ச்சியடைகிறேன்.
இந்திய காசநோய் அறிக்கை 2022 வெளியீட்டிற்கு எனது நல்வாழ்த்துக்களை தெரிவித்துக்கொள்கிறேன். காசநோயை எதிர்த்து போராடி வெற்றி கண்டதுடன் மற்றவர்களுக்கு வழிகாட்டியாக திகழும் முன்னோடிகளை இந்த சந்தர்ப்பத்தில் பாராட்ட விரும்புகிறேன். நாம் அனைவரும் ஒன்றிணைந்து பணியாற்றி, 2025-க்குள் இந்தியாவை காசநோய் இல்லாத நாடாக மாற்றுவோம்”.
மின்னணு மற்றும் தகவல் தொழில்நுட்பம்
சைபர் சுரக்ஷித் பாரத் முன்முயற்சியின் கீழ் 24-வது சிஐஎஸ்ஓ டீப் டைவ் பயிற்சி திட்டத்தை மின்னணு மற்றும் தகவல் தொழில்நுட்ப அமைச்சகம் ஏற்பாடு செய்கிறது
இணையப் பாதுகாப்பைப் பற்றிய விழிப்புணர்வை ஏற்படுத்துதல் மற்றும் இந்தியாவில் உள்ள அரசு நிறுவனங்களில் வலுவான இணையச் சூழலை உருவாக்குவதை நோக்கமாகக் கொண்டு, மின்னணு மற்றும் தகவல் தொழில்நுட்ப அமைச்சகத்தின் கீழ் இயங்கும் தேசிய மின் ஆளுமைப் பிரிவு, ஆறு நாள் ‘டீப் டைவ்’ பயிற்சித் திட்டத்தை நடத்துகிறது.
மத்திய மற்றும் மாநில அரசுகள், பொதுத்துறை நிறுவனங்கள், வங்கிகள் உள்ளிட்ட பல்வேறு அமைச்சகங்கள் மற்றும் துறைகளின் தலைமை தகவல் பாதுகாப்பு அதிகாரிகளுக்கான  மற்றும் முன்னணி தகவல் தொழில்நுட்ப அதிகாரிகளுக்காக இந்த பயிற்சி நடத்தப்படுகிறது.
ஐஎஸ்எம்எஸ் தரநிலைகள், கைபேசி பாதுகாப்பு, இந்தியாவில் உள்ள இணையப் பாதுகாப்புத் தயாரிப்புகள், தரவுப் பாதுகாப்பு, அடையாளப் பாதுகாப்பு, குறியாக்கவியல் போன்ற தலைப்புகளில் கவனம் செலுத்தும் இப்பயிற்சித் திட்டத்தில் அரசு மற்றும் தனியார் துறையைச் சேர்ந்த வல்லுநர்கள் கலந்து கொள்கின்றனர்.
2021 நவம்பர் 22 அன்று நடைபெற்ற திறன் வளர்ப்புத் திட்டத்தின் தொடக்க அமர்வில் மின்னணு மற்றும் தகவல் தொழில்நுட்ப அமைச்சகத்தின் தேசிய மின் ஆளுமைப் பிரிவின் இணைச் செயலாளர் திரு அமிதேஷ் குமார் சின்ஹா, நாடு அதன் இணையப் பாதுகாப்பை எவ்வாறு தொடர்ந்து மேம்படுத்தி வருகிறது என்பது பற்றிய தனது கருத்துக்களைப் பகிர்ந்து கொண்டார்.
மேம்படுத்தப்பட்ட சைபர் தரவரிசைக்காக தொழில்நுட்ப பங்குதாரர்களுக்கு வாழ்த்து தெரிவித்த அவர், “2020-ம் ஆண்டிற்கான இணைய பாதுகாப்பு தரவரிசை பட்டியலில் 182 நாடுகளில் முதல் 10 இடங்களில் இந்தியா உள்ளது. 2018-ம் ஆண்டில் 47-வது இடத்திலிருந்து, 2020-ம் ஆண்டில் 10-வது இடத்திற்கு முன்னேறியுள்ளது. இந்தியாவில் இணையத் தயார்நிலையைப் பொறுத்தமட்டில் இது குறிப்பிடத்தக்க சாதனையாகும்," என்றார்.
டிஜிட்டல் பொருளாதாரத்தை நோக்கி தேசம் பெரும் முன்னேற்றம் அடைய உதவும் உறுதியான சைபர் சூழலியலின் முக்கியத்துவத்தையும் அவசியத்தையும் அவர் வலியுறுத்தினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1774952